LV Eiropas Savienības Oficiālais Vēstnesis C 193/12

Uzklausīšanas amatpersonas nobeiguma ziņojums (1)

COMP/39.579 – Mazgāšanas līdzekļi

2011/C 193/05

Izlīguma procedūra attiecas uz karteli starp uzņēmumiem Henkel, Procter & Gamble (“P&G”) un Unilever, kura mērķis ir stabilizēt tirgus pozīcijas un saskaņot tirgus cenas augstas efektivitātes mazgāšanas līdzekļiem, kas paredzēti lietošanai veļas mašīnā un tiek pārdoti patērētājiem. Vispārīgais karteļa pārkāpums aptvēra Beļģiju, Franciju, Vāciju, Grieķiju, Itāliju, Portugāli, Spāniju un Nīderlandi un ilga no 2002. gada 7. janvāra līdz 2005. gada 8. martam.

Pamatinformācija

Lieta tika uzsākta pēc tam, kad Henkel 2008. gada maijā iesniedza pieteikumu par atbrīvojumu no naudas soda, un 2008. gada 12. jūnijā uzņēmumam piešķīra nosacītu atbrīvojumu no naudas soda. Līdz ar to 2008. gada jūlijā vairāku mazgāšanas līdzekļu ražotāju, ieskaitot P&G un Unilever, telpās veica pārbaudes. Turpmākas pārbaudes 2009. gada aprīlī tika veiktas Unilever telpās. P&G un Unilever lūdza piemērot iecietības režīmu attiecīgi 2008. gada septembrī un 2009. gada oktobrī.

Komisija 2009. gada 21. decembrī uzsāka lietas izskatīšanu saskaņā ar Regulas (EK) Nr. 1/2003 11. panta 6. punktu (2). Attiecīgās trīs puses 2009. gada 23. decembrī tika oficiāli lūgtas rakstiski norādīt, vai tās ir gatavas iesaistīties sarunās, lai iesniegtu izlīguma iesniegumus (3). Visas iesaistītās personas pieņēma uzaicinājumu un uzsāka divpusējas sarunas par izlīgumu ar Konkurences ģenerāldirektorātu.

Izlīguma procedūra

Sarunas par izlīgumu tika organizētas trīs galvenajos posmos no 2010. gada jūnija līdz 2011. gada janvārim, un šajā laikā notika trīs oficiālas divpusējas sanāksmes starp Komisiju un katru no iesaistītajām pusēm.

Šo sanāksmju laikā iesaistītās puses tika mutiski informētas par iebildumiem, ko Komisija plānoja pret tam izvirzīt, kā arī par minēto iebildumu pamatā esošajiem pierādījumiem. Pēc pirmās sanāksmes 2010. jūnijā iesaistītajām pusēm Konkurences ĢD telpās tika nodrošināta piekļuve attiecīgajiem pierādījumiem un mutiskajiem paziņojumiem. Pusēm tika arī nodrošināta piekļuve visiem dokumentiem Komisijas lietā, kā arī to pierādījumu kopijām, ar kuriem puses jau bija iepazīstinātas, lai dotu iespēju izveidot to nostāju attiecībā uz laika periodu vai jebkādu citu karteļa aspektu. Henkel un Unilever lūdza turpmāku piekļuvi Komisijas lietas materiāliem, lūgums tika uzskatīts par pamatotu, un piekļuvi piešķīra. Puses arī tika informētas par iespējamo naudas sodu apmēru, ko Komisija varētu piemērot saistībā ar izlīguma procedūru.

Sanāksmju trešās kārtas beigās puses Komisijai iesniedza oficiālu izlīguma lūgumu saskaņā ar Regulas (EK) Nr. 773/2004 10.a panta 2. punktu (4). Šajos izlīguma iesniegumos Henkel, P&G un Unilever skaidri un nepārprotami atzina savu attiecīgo atbildību par LESD 101. panta un EEZ līguma 53. panta pārkāpumu. Turklāt visu trīs pušu – Henkel, P&G un Unilever – mātesuzņēmumi skaidri un nepārprotami atzina savu atbildību par kartelī iesaistīto meitasuzņēmumu darbību. Izlīguma iesniegumos iesaistītās puses arī apliecināja, ka i) tās ir tikušas pietiekami informētas par iebildumiem, ko Komisija gatavojas pret tām izvirzīt, un ka tām ir tikusi dota pietiekama iespēja paust savu viedokli par to, ii) tās negatavojas lūgt piekļuvi lietas materiāliem vai mutisku uzklausīšanu ar nosacījumu, ka paziņojumā par iebildumiem un galīgajā lēmumā tiek atspoguļoti to izlīguma iesniegumi, un iii) tās piekrīt saņemt paziņojumu par iebildumiem un galīgo lēmumu angļu valodā.

Komisija 2011. gada 9. februārī pieņēma iebildumus, kuros atspoguļoti iesaistīto personu izlīguma iesniegumi un kuri tika paziņoti šīm personām Konkurences ĢD telpās.

Visas iesaistītās personas savā atbildē apstiprināja, ka iebildumi atbilst to izlīguma iesnieguma saturam un ka tās ir gatavas turpināt izlīguma procedūru. Tādējādi Komisija varēja tiešā veidā pāriet pie lēmuma pieņemšanas saskaņā ar 7. un 13. pantu Regulā (EK) Nr. 1/2003.

Lēmuma projekts

Lēmuma projektā ir saglabāti iebildumi, kas tika izvirzīti paziņojumā par iebildumiem, un līdz ar to tiek atspoguļoti arī iesaistīto personu attiecīgie izlīguma iesniegumi. Tādējādi lēmuma projekts attiecas tikai uz iebildumiem, attiecībā uz kuriem iesaistītajām personām tika dota iespēja paust savu viedokli.

Ņemot vērā iepriekš minēto un to, ka iesaistītās personas ne man, ne Uzklausīšanas biroja loceklim, kurš piedalījās izlīguma sanāksmēs, nav izvirzījušas jautājumu par piekļuvi lietas materiāliem vai to aizstāvības tiesībām, uzskatu, ka šajā lietā ir ievērotas procesa dalībnieku tiesības tikt uzklausītiem.

Briselē, 2011. gada 12. aprīlī Michael ALBERS

(1) Saskaņā ar 15. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā, OV L 1, 4.1.2003., 1. lpp.

(3) Komisijas Regula (EK) Nr. 622/2008, ar ko groza Regulu (EK) Nr. 773/2004 attiecībā uz izlīguma procedūras kārtību karteļu lietās, OV L 171, 1.7.2008., 3. lpp., un Komisijas paziņojums par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu, OV C 167, 2.7.2008., 1. lpp.

(4) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).